Itziar+Gaztañaga

Urari esker hainbat funtzio ezinbesteko egiten ditu gure organismoak, tenperatura erregulatu edo elikagaiak eta gasak garraiatu, besteak bestea. Bizitza ura da, eta urik gabe ez dago bizitzarik. Gizonezkoen gorputzaren pisuaren %60 urak osatzen du eta %50 inguru emakumezkoen kasuan; horrek erakusten du gizakiaren bizitzarako zein elementu garrantzitsua den. Ura benetan elikagai ezinbestekoa eta funtsezkoa da bizitzarako: elikagaiak eta gasak eraldatu egiten dira ingurune urtsuan, zikinkeriak kanpora botatzen dira gernuaren,gorozkiaren eta izerdiaren bitartez, urak gure gorputzeko tenperatura erregulatzen du, artikulazioak labainarazi eta gorputzari egitura ematen. Gainera, hidratazio egokiak larruazala leun eta gazte izaten laguntzen du, deshidratazio kronikoak larruazala zimurtzea eta oreka erraz galtzea eragiten baitu. Batzuetan kontsumitzen dena baino ur gehiago galtzen den arren, gorputzeko ur kopuruak nahiko egonkor irauten du denboran zehar eta, desoreka gertatuz gero, berriro likidoa hartu eta oso denbora gutxian berreskuratzen da gure gorputzak behar duen ur maila. Gernuaren bidez egunean litro bat baino zertxobait gehiago botatzen dugu.Beste ur kopuru txiki bat larruazalaren bidez galtzen da, izerdi eran, izerdi-glandulen bitartez. Sarritan izerdi hori ikusezina izaten da, baina egoera normaletan 0,5 eta 0,7 litro artean botatzen da; kopurua gehitu egiten da kanpoko tenperatura igotzean. Izerditzea da organismoak duen hozte sistema garrantzitsuena. Azkenik, arnasaren eta gorozkien bidez 0,4 litro ur inguru galtzen da.
 * __ Uraren garrantzia __**